SA terug op Britse rooilys | Maroela Media
SA terug op Britse rooilys
Suid-Afrika is ná 'n maande lange gespook om van die Britse reisrooilys verwyder te word, nou weer terug op die lys.
Brittanje het bekend gemaak dat hy van Vrydag 14:00 (SA tyd) alle vlugte vanaf Suid-Afrika asook Namibië, Botswana, Zimbabwe, Lesotho en Eswatini tydelik opskort weens vrese oor die nuwe B.1.1.529-variant wat nou sy kop in Suid-Afrika uitgesteek het.
Dit is nie duidelik hoe lank Suid-Afrika hierdie keer op die rooilys sal verskyn nie hoewel die aankondiging heel moontlik 'n stokkie voor Suid-Afrikaners in Brittanje se planne sal steek om Desember hul tuisland te besoek.
Persone wat vanaf Sondag van die geraakte Afrika-lande na Brittanje terugkeer, sal op eie onkoste vir tien dae in 'n hotel in kwarantyn moet bly.
Sajid Javid, minister van gesondheid in Brittanje, sê dié land se wetenskaplikes is diep bekommerd oor die B.1.1.529-variant wat blyk om meer aansteeklik te wees as die hoogs aansteeklike Delta-variant.
Die departement van internasionale betrekkinge en samewerking (Dirco) glo egter die Britse regering het 'n oorhaastige besluit geneem. Die departement beoog om met die Britse regering in gesprek te tree om hom te oortuig om die besluit te heroorweeg.
"Hoewel Suid-Afrika die reg van alle lande respekteer om die nodige voorsorgmaatreëls te tref om hul burgers te beskerm, lyk dit asof die Verenigde Koninkryk (VK) se besluit om Suid-Afrikaners tydelik te verbied om die VK binne te gaan oorhaastig is. Selfs die Wêreldgesondheidsorganisasie (WGO) is nog nie geraadpleeg oor die volgende stappe nie."
Naledi Pandor, minister van internasionale betrekkinge en samewerking, sê haar departement is veral bekommerd oor die impak wat die besluit op Suid-Afrika én die VK se toerisme en sakeondernemings gaan hê.
Die besluit het intussen reeds die olieprys laat daal.
Brittanje In die nuus koronavirus reisregulasies
Hof sê later oor verbod op kerkdienste
Verhoor van boervrou se vermeende moordenaar later hervat
Nee vader! Wat van die arme mense wat planne gemaak het om Desember na hulle famielies toe te gaan.
Wel, as daar een positiewe oorsaak daaromtrent is, naamlik die olieprys wat begin daal het wat beteken ons kan dalk 'n verlaging in die brandstofprys behoort te sien, dan is dit seker 'n goeie besluit…..